
Szubjektivitáskonstrukciók és irodalomkoncepciók a VS (Rakovszky Zsuzsa), az Inkognitó (Kiss Tibor Noé) és A szakállas Neptun (Nádasdy Ádám) recepciójában

A dolgozat három kortárs irodalmi szöveg recepcióját vizsgálja. Rakovszky Zsuzsa VS, Kiss Tibor Noé Inkognitó és Nádasdy Ádám A szakállas Neptun című szövegében az ábrázolt karakterek nemi identitása hangsúlyos szövegszervező elemként funkcionál. A dolgozat arra tesz vállalást, hogy e három mű recepciójában feltárja a visszatérő diskurzusokat és befogadási mechanizmusokat. A diskurzuselemzés célja az irodalomértelmezések és a szubjektumkoncepciók vizsgálatán keresztül támpontokat nyújtani ahhoz a kérdéshez, hogy a kortárs hazai irodalomkritikában a nemileg jelölt szubjektumok ábrázolásának elemzéséhez milyen főbb értelmezési útvonalakon keresztül jutnak el.
A dolgozat első részében a cultural studies bizonyos alapvető állításait vázolom fel. Horváth Györgyi kismonográfiájának segítségével kontextusba helyezem azt a folyamatot, amely során a gender és cultural studies itthoni megvalósulásai leginkább az antipolitika diskurzusában nyertek teret. A kritikai diskurzuselemzés módszertanát alkalmazom a recepcióban megjelenő irodalomkoncepciók és szubjektivitásfelfogások vizsgálatához. Az elemzés eredményeit Deleuze és Guattari, valamint Judith Butler filozófiáját segítségül hívva értelmezem, azt a kérdést kiemelve, hogy a nemileg indexált szubjektum rögzítése miért lehet kulcsfontosságú a kapitalista rendszerek és a hazai genderdiskurzusok számára.
A diskurzusanalízis eredményei megvilágították, hogy az irodalomkritika beszédmódjai tovább legitimálhatják a kapitalista rendszer értékstabilizációit. Jellemzőek bizonyos interferencia-jelenségek: a politikai-társadalmi reflexió igénye többször felmerül, ugyanakkor a recenzens gyakran saját értékítéletei alapján elvitatja az általa hasznosnak tekintett értelmezői pozíciók termékeny mivoltát. A kritikai beszédmódok ekként a hazai genderdiskurzusok megerősítéséhez is hozzájárulhatnak, amennyiben szubjektivitásokat bizonyos értékfelfogások mentén igyekeznek stabilizálni.



